Ir-regoli l-ġodda dwar l-ikel u t-tikkettar organiku joffru bosta benefiċċji għall-bdiewa u l-konsumaturi. Ara l-filmat tagħna u aqra l-intervista mal-MEP Martin Häusling għal aktar dettalji. Fid-19 ta' April, l-MEPs adottaw regoli ġodda dwar iċ-ċertifikazzjoni u t-tikkettar ta' ikel organiku. Il-leġiżlazzjoni se ttejjeb il-kontrolli tul il-katina tal-provvista, se tiżgura li l-prodotti organiċi importati kollha jikkonformaw mar-regoli stretti tal-Unjoni Ewropea, u se tippermetti ċertifikazzjoni ta' grupp għall-produtturi żgħar biex tiffrankalhom il-ħin u l-flus meta jaqilbu għall-produzzjoni organika. Hija għandha l-għan ukoll li żżid il-provvista ta' żrieragħ u annimali organiċi fis-suq. , membru Ġermaniż tal-Grupp Verts/ALE, l-MEP responsabbli biex jidderieġi l-proposti fil-Parlament, jelabora aktar dwar il-benefiċċji f'din l-intervista. X'inhuma l-punti ewlenin tar-riforma tal-biedja organika u għaliex din kienet meħtieġa? Ir-riforma tirrispondi għall-isfidi l-ġodda tal-biedja organika. Is-settur qiegħed jikber ħafna. Se jkun hemm aktar kontrolli konsistenti kontra l-frodi, iżda wkoll miżuri ta' prekawzjoni aħjar kontra l-kontaminazzjoni. L-importazzjonijiet tal-prodotti organiċi se jkollhom jikkonformaw mal-istess standards fi ħdan l-Unjoni Ewropea. Ir-Regolament il-ġdid se jinkludi regoli dwar il-produzzjoni agrikola, it-trobbija tal-bhejjem u l-akkwakultura, se joħloq sistemi ta' informazzjoni aħjar bejn l-Istati Membri u se jarmonizza r-responsabbiltajiet u s-sistemi ta' ċertifikazzjoni. Huwa se jistabbilixxi l-prinċipju tal-produzzjoni tal-pjanti fil-ħamrija, kif ukoll fis-serer. L-eżenzjoni għal miżirgħa demarkati (madwar 18-il ettaru) fl-Iskandinavja se tibqa' fis-seħħ għal għaxar snin oħra. Ir-regoli dwar l-użu ta' żrieragħ huma kompletament ġodda. Fil-futur, il-fornituri se jkunu jistgħu joffru aktar varjetajiet tradizzjonali adattati lokalment, li ħafna drabi huma aktar robusti u reżistenti għall-mard. Sa issa, bil-kontra ta' dak li jiġri fl-Istati Uniti, dawn il-varjetajiet ma jistgħux jintużaw jew jinbigħu biss taħt kundizzjonijiet stretti ħafna fl-Ewropa. X'inhuma l-benefiċċji għall-bdiewa tal-UE? Hemm ħafna! Pereżempju ċ-ċertifikazzjoni ta' grupp: produtturi u proċessuri żgħar se ikunu jistgħu jiffurmaw grupp, b'hekk jitnaqqsu l-ispejjeż ta' ċertifikazzjoni u l-kontrolli. Jew fil-każ ta' importazzjonijiet: l-armonizzazzjoni ta' standards tal-produzzjoni għall-pajjiżi mhux fl-UE, li magħhom ma hemm l-ebda ftehim kummerċjali bilaterali, se jinġiebu f'konformità mal-istandards Ewropej. Bħalissa, għandna aktar minn 64 standards tal-produzzjoni differenti madwar id-dinja kollha. Il-bdiewa tal-UE jistgħu għalhekk ikunu ħerqana għal kundizzjonijiet aktar ugwali fil-futur. Il-Parlament irnexxielu jżomm kontrolli orjentati lejn il-proċess fuq bażi annwali. Madankollu, intervall ta' spezzjoni jista' jiġi estiż għal 24 xahar jekk ma jkun hemm l-ebda irregolarità jew ksur f'dawn l-aħħar tliet snin. Barra minn hekk, l-iskambju ta' informazzjoni se jitjieb. Dawk li jrabbu l-annimali b'sistemi organiċi se jkunu jistgħu joffru l-prodotti tagħhom pubblikament permezz ta' pjattaformi tal-Istati Membri. Il-bdiewa u l-ġardinara, kif ukoll l-Istati Membri u l-Kummissjoni Ewropea se jkollhom stampa aħjar tad-disponibbiltà ta' pjanti mkabbra b'mod organiku u ta' annimali mrobbija b'mod organiku. L-industrija tal-ikel organiku ma għadhiex suq niċċa. Ir-regolament il-ġdid kif se jwieġeb għat-talbiet tal-konsumaturi għall-kwalità? Il-konsumaturi kif se jibbenefikaw mir-regoli l-ġodda? L-istandards organiċi diġà huma għoljin ħafna, iżda l-fiduċja tal-konsumaturi tista' tissaħħaħ bl-aħjar mod meta r-regoli jkunu ċari u komprensibbli. Ir-Regolament il-ġdid tabilħaqq se jkun ta' kontribut pożittiv hawnhekk. Barra minn hekk, ħafna mir-regoli li jagħtu sigurtà lill-produtturi huma ta' benefiċċju wkoll għall-konsumaturi. Kontrolli orjentati lejn il-proċess fuq bażi annwali jfissru li l-konsumaturi jistgħu jserrħu rashom li l-kumpaniji huma spezzjonati fuq bażi regolari. Ir-regoli l-ġodda dwar l-importazzjonijiet huma wkoll pożittivi għall-konsumaturi, peress li huma se jibbenefikaw mill-armonizzazzjoni ta' standards għoljin. Ir-regoli dwar it-trattament xieraq tal-annimali ġew imtejba. Il-qtugħ tad-denb u l-qtugħ tas-snien għall-ħnieżer huma pprojbiti. It-tqasqis tal-munqar għadu permess iżda jista' jsir biss fl-ewwel tlett ijiem tal-ħajja. Il-qtugħ tad-denb u l-qtugħ tal-qarn għan-nagħaġ huma permessi biss f'każijiet eċċezzjonali u fuq bażi ta' każ b'każ. Dispożizzjonijiet addizzjonali li jtejbu l-kondizzjonijiet tal-akkomodazzjoni għall-ħnieżer żdiedu wkoll. Kwistjoni ewlenija hija l-użu ta' pestiċidi. Dan kif se jiġi regolat? Għalkemm il-kwistjoni ta' livelli limiti għall-pestiċidi kienet is-suġġett ta' dibattitu mqanqal, ir-regoli l-ġodda mhumiex differenti ħafna mis-sitwazzjoni legali attwali. In-negozji u l-operaturi organiċi jeħtiġilhom ikomplu jieħdu miżuri ta' prekawzjoni, speċjalment matul il-ħażna u t-trasport. L-Istati Membri jistgħu jkomplu jirrikjedu li l-azjendi agrikoli jikkonformaw ma' livelli limiti speċjali li huma aktar rigorużi mill-valuri ta' limitu eżistenti għall-pestiċidi fil-prodotti tal-ikel. Rekwiżit ġdid huwa li l-awtorità jew il-korp ta' kontroll jeħtieġlu jaġixxi fil-pront meta jkun hemm xi ħaġa suspettuża. Huwa importanti li tiġi indirizzata l-kwistjoni tal-ġestjoni tar-residwi tal-pestiċidi anke fil-futur. Ċertament, is-settur, il-politiċi u l-esperti tal-awtoritajiet għandhom ikomplu jaħdmu b'mod intensiv fuq din il-kwistjoni u jiżviluppaw l-istrateġiji ta' minimizzazzjoni, ukoll bil-ħsieb li tinżamm il-fiduċja tal-konsumatur. Għal aktar informazzjoni Passi proċedurali Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF